Eskom se kredietgradering afgegradeerArgieffoto Eskom het Woensdag gesê hy neem met spyt kennis van die kredietgraderingsagentskap Standard & Poor’s se besluit om die maatskappy se kredietgradering af te gradeer. S&P Global het gesê hy het die gradering na “CCC+” en “zaB” van “B-” en “aBB-” aangepas. S&P hou vol Eskom se vooruitsigte bly negatief. “Ons glo nou daar is ŉ swakker waarskynlikheid dat Eskom uitsonderlike ondersteuning van die regering sal ontvang. Dit weerspieël ook ons sienswyse dat die regering se ondersteuning van die maatskappy oor die afgelope paar maande nie genoegsaam was nie en dat Eskom se likiditeitkommer steeds bestaan,” het S&P gesê. Phakamani Hadebe, Eskom se tydelike groepshoof, het in ŉ verklaring gesê S&P se gradering is grootliks gegrond op S&P se assessering van die aanvaarde waarskynlikheid van genoegsame en tydige regeringsondersteuning vir Eskom van “baie hoog” na “hoog” gegewe die maatskappy se huidige likiditeit-uitdagings. Hadebe het egter bygevoeg Eskom skakel reeds met sleutelinsethouers om Eskom se huidige regeringsverwante en likiditeitskwessies uit te stryk en sal dit voortaan steeds doen. Calib Cassim, Eskom se waarnemende hoof- finansiële beampte, het gesê die tydsberekening van die afgradering is betreurenswaardig aangesien Eskom vas oortuig is klein verbeterings het reeds in marksentimente begin intree. “Ons sal aanhou om met kredietgraderingsagentskappe en verskeie insethouers te skakel oor die instelling en vordering van die omkeerstrategie met die uiteindelike doel om genoeg versekering by beleggers te skep dat ons op die regte pad is om Eskom se bedryfs- en finansiële profiel te stabiliseer,” het Cassim gesê.